ખુદ કોંગ્રેસ પ્રમુખ રાહુલ ગાંધીએ રાફેલ વિમાનની ડીલ કરી હોવાના સમાચાર પ્રસરતાં કોંગ્રેસ પક્ષમાં હાહાકાર મચી ગયો હતો. દેશમાં હાલ સત્તા ભાજપની છે ત્યારે કોંગ્રેસ પક્ષને આ ડીલ કરવાથી કેટલા ટકાનો ફાયદો તેવા સવાલોના જવાબ જાણવા પીઢ કોંગ્રેસી નેતાઓ કોંગ્રેસનાં વડાંમથકે પહોંચી ગયા ત્યારે તેમને જાણ થઇ હતી કે રાહુલે તો ફ્રાન્સથી રાફેલ વિમાનનું દશેરાએ શસ્ત્રપૂજા માટે રમકડું મગાવ્યું છે. રાહુલે આ પીઢ નેતાઓને માર્ગદર્શન આપતાં કહ્યું હતું કે છેલ્લા કેટલાય સમયથી આપણે ભાજપ સામે લડવા માટે કોઇ અમોઘ શસ્ત્ર શોધી રહ્યા હતા તે હવે આપણને મળી ગયું છે. મને પાકી ખાતરી થઇ ગઇ છે કે આ રાફેલ વિમાન જ આપણને ભાજપ પર પ્રહારો માટે ખાસ્સું ઉપયોગી સાબિત થશે. એટલે સૌ કોંગ્રેસીઓને વિનંતી છે કે આર્થિક મંદી, મોંઘવારી, સેક્યુલારિઝમ વગેરે તમામ મુદ્દા ભૂલી જઇ માત્ર રાફેલ પર ધ્યાન કેન્દ્રિત કરે. રાહુલે દરેક કોંગ્રેસીને એવી છૂટ પણ આપી હતી કે તેઓ ધારે તો ગામે ગામ પૂંઠાનું રાફેલ વિમાન બનાવી તેનું શસ્ત્ર પૂજન કરી શકે છે.